Toshkent hokimi prezidentga Nukusning markaziy qismi loyihasini taqdim etdi

27 oktyabr kuni prezident Shavkat Mirziyoyev Nukus shahri markaziy qismining istiqbolli loyihasi bilan tanishdi. Bu haqda davlat rahbari matbuot xizmati xabar berdi.
Foto: Prezident matbuot xizmati.

Prezident 2 oktyabr kuni Qoraqalpog‘istonga safari chog‘ida Nukus shahrini obodonlashtirish, aholining dam olishi uchun sharoitlarni kengaytirish bo‘yicha ko‘rsatmalar bergan edi.
«Toshkentda nima yangilik bo‘lsa, Nukusga kelishi kerak. Yangicha ishlamasak, zamon qabul qilmaydi», — degan edi Shavkat Mirziyoyev.
Foto: Prezident matbuot xizmati.
Nukusning markaziy qismi loyihasini Toshkent shahar hokimi Jaxongir Ortiqxo‘jayev taqdim etdi. Xususan, ko‘chalarni kengaytirish va ko‘kalamzorlashtirish, ko‘llar va istirohat bog‘larini yaratish, savdo shoxobchalari va yirik bozorlar, turar-joy binolari, IT-parklar sonini ko‘paytirish rejalashtirilgan.
Foto: Prezident matbuot xizmati.
Eslatib o‘tamiz, 6 oktyabr kuni hokim Jahongir Ortiqxo‘jayev Qoraqalpog‘iston poytaxtiga tashrif buyurdi. Tashrif chog‘ida u Nukus hokimiga «Istiqlol» bog‘ini obodonlashtirish va bezatish loyihasi hamda musiqiy favvorali ko‘l yaratish bo‘yicha o‘z fikrlarini bildirdi. Shuningdek, Toshkent shahri iqtisodiyotini yaxshilash bo‘yicha o‘z tajribasi bilan o‘rtoqlashdi.
Foto: Prezident matbuot xizmati.
Avvalroq, Shavkat Mirziyoyev 20 xonadonga mo‘ljallangan besh qavatli bir pod’ezdli turar-joy binosining namunaviy loyihasini tasdiqlagan edi. Bunday uy-joylar mamlakatning har zich joylashgan hududida qurila boshlaydi. Bu avval qurilgan uylarga qaraganda 33 foizga arzonroq bo‘ladi, dedi Qurilish vazirligi rahbarining birinchi o‘rinbosari Sherzod Hidoyatov.